Jyväskylän tapahtumajulisteet karkaavat baarien ahtaista eteisistä ja pimeistä haisevista 
portaikoista takaisin julkisiin tiloihin - ihmisten nähtäville!

Alkaen Yläkaupungin yöstä 24.5., jatkaen maanantaina 26.5. Vakiopaineeseen kuukaudeksi ja 
jatkuen siitä eteenpäin määrittelemättömän ajan vielä määrittelemättömissä paikoissa.

Näyttelyllä on tarkoitus tuoda esiin sitä, kuinka paljon täällä tapahtuu hienoja juttuja, 
joista tiedottaminen julkisilla paikoilla on kiellettyä. Ja tuoda ihan yleisesti esiin 
sitäkin, kuinka hienoja julisteita tapahtumilla on - etteivät ne ole mitään töhryjä vaan 
ennemmin kaunistavat kaupunkikuvaa.

Näyttelyn yhteydessä kerätään adressia kaupungille vapaan ilmoitustilan puolesta - että 
kaupunki järjestäisi tiedotustilaa myös ei-kaupallisille toimijoille etenkin 
keskusta-alueelle.

Mukana on julisteita Jyväskylässä järjestetyistä tapahtumista yli kymmenen vuoden ajalta. 
Julisteita on saatu lukuisilta eri järjestäjiltä monista eri suunnista: konsertteja, 
klubeja, festareita, näyttelyitä, näytelmiä, yms. Mukana on sekä nykyäänkin aktiivisia 
toimijoita, että jo kuopattuja tahoja.

Lisää julisteita otetaan mielellään koko ajan mukaan!

Viimeisen keskustassa olleen julisteseinän kohtalo oli syksyllä tämä:
http://www.hear.fi/wiki/images/5/56/Freetimen_seina2.jpg

kiteytettynä:

JULISTENÄYTTELY VAPAAN ILMOITUSTILAN PUOLESTA

24.5. Yläkaupungin yössä, Grönionin vaihtoehtoisessa kaupunkitilassa Alvarin aukiolla 
(karsittu ulkoilmaversio)
26.5. alkaen Bar Vakiopaineen yläkerrassa
ja niin eteenpäin ->

Näyttely päättyy toivottavasti joku päivä keskustaan kaupungin järjestämille uusille 
ilmoitusseinille.

TAUSTATIETOA:

Jyväskylän tapahtumista valtaosa järjestetään pienten yhdistysten ja ryhmien toimesta 
nollatuloksilla ja monesti allekin. Klubit, konsertit, näyttelyt ja teatteriesitykset 
järjestetään vapaaehtoistyönä, koska halutaan tehdä ja olla mukana tuomassa kiinnostavia 
asioita kaupunkiin. Jyväskylän kaupunki on puheissaan kovasti ylpeä siitä, että täällä 
tapahtuu paljon ja etenkin nuoria ja yliopistolaisia halutaan kaikissa puheissa kannustaa 
tekemään asioita itse ja harrastamaan kulttuuria.

Tässä kaupungissa ei erityisemmin ole julkisia paikkoja, missä tiedottaa järjestämistään 
tapahtumista julisteilla ja tilanne vain huononee koko ajan. Tiedotuspaikat on 
keskustassa rajoitettu lähinnä kalliilla ostettaviin mainospaikkoihin isoja firmoja ja 
festareita yms varten. Jopa raksojen aidat ovat nykyisin kontrolloitua tilaa, johon ei 
ulkopuolisilla tiedotteilla ole asiaa ilman maksua. Vapaat ilmoitustaulut ovat keskustan 
ulkopuolella, syrjässä katseilta.

Julisteet poistetaan katukuvasta koko kaupungin alueella hyvin nopeasti ja 
systemaattisesti, koska kaupunki haluaa nykyisin olla "puhdas sotkuista", joksi 
tapahtumista tiedottaminen lasketaan. Vielä viisi vuotta sitten julisteet olivat osa 
kaupunkikuvaa.

Jyväskylässä järjestetään uskomattoman paljon klubeja, keikkoja, näyttelyitä, näytelmiä 
yms, joiden järjestäjillä ei ole mahdollisuutta pistää julisteitaan keskusta-alueella 
minnekään muualle kuin kauppojen ja baarien eteistiloihin jos kyseinen paikka antaa 
siihen luvan. "Ai tämä järkätään tuossa baarissa, ei tänne." "Ai räppiä, ei meidän 
eteiseen." Lähinnä Jyväskylän kesän suuruisilla tapahtumilla on mahdollisuus tiedottaa 
olemassaolostaan julkisessa kaupunkikuvassa. Pieniä tapahtumajärkkäreitä uhkaillaan 
sakoilla jos erehtyy kiinnittämään julisteen väärään paikkaan.

Freetime-yökerhon viereinen seinä oli keskustan viimeinen kunnollinen ilmoituspaikka. Nyt 
Sokoksen laajentumisen myötä jäljellä ei ole enää mitään muuta kuin syrjäiset nurkat ja 
haisevat portaikot. Suhteessa siihen, kuinka paljon me "pienet järjestäjät" annamme tälle 
kaupungille, ansaitsisimme paikan, jossa tiedottaa tekemisistämme ja saada tapahtumiin 
yleisöä. Se olisi kaikkien etu.

KUTSU OSALLISTUMISEEN:

Julisteita ja flaikkuja voi antaa ihan milloin vain järjestetyistä ja millaisista vain tapahtumista, ei ole tarkoitus tehdä jotain siloteltua juttua tästä vaan sellainen villi ja vapaa ilmoitusseinä kuin sen pitäisikin olla. Jossain määrin pitää varmaan valikoida tilan mukaan, mitä seinälle pistää, mutta tuota ripustelua voidaan katsoa yhdessä tarkemmin. Pistetään omat julkat seinälle kuten itsestä tuntuu vaikka.

Näyttelyyn osallistuvat julkat voi antaa joko paperilla tai tulostettavassa muodossa. Tyyli ja koko yms ovat vapaat. Julisteet tulostetaan Kopioteamissa. Harvinaisista julisteista voi myös ottaa kopioita.

Julisteita voi toimittaa esim Blazen bäkkärille tai Vakkarin tiskin alle tai Kyöstin kotiovelle tai minne vain. Tulostettavia julisteita voi lähettää osoitteeseen ylik@hear.fi. Ota yhteyttä: 044-5789485.

Tulkaapa mukaan! Olisi hienoa saada mukaan kaikki ne hienoimmat julisteet, mitä on tullut ennen vanhaan seinillä ja nykyisin ahtaissa eteisissä ihailtua. Jos ette ehdi heti avajaisiin niin mukaan ehtii kyllä myöhemminkin, ilmoitusseinät kehittyvät. Ja uusiakin julisteita saa toki antaa.

Lisätietoa:

Kyösti Ylikulju
ylik@hear.fi
044-5789485

(tämä tiedote on vapaasti julkaistavissa, lainattavissa ja levitettävissä)